Hjørring Revyen har for længst meldt udsolgt til årets forestillinger, der begynder på lørdag. Men efter aftalen om nye lempelser øjner direktøren nu en lille chance for, at mange flere kan komme ind og se revyen, og at revyen dermed kan score en ekstra indtægt på cirka to millioner kroner.

Sidste år satte coronavirus en stopper for afholdelsen af Hjørring Revyen. En måned inden premieren måtte man aflyse alle forestillinger. Nu er revyen tilbage for fuld udblæsning og er i øjeblikket i gang med de sidste forberedelser inden premieren 12. juni. Omkring tre uger senere - 1. juli - bliver forsamlingsforbuddet for indendørs arrangementer hævet til 250 personer, og kapelmester for Hjørring Revyen Henrik Baloo Andersen håber, at de også bliver omfattet af det, så der kan komme lidt flere penge i den slunkne kasse. En af skuespillerne i årets revy er Troels Malling, der er glad for endelig at kunne være tilbage på scenen. - Det er som at tage et par gode sko på og så tage en dejlig vandretur i hjemlige omgivelser. TV2 Nord var forbi til en af de sidste prøvedage inden premieren lørdag, og du kan få et lille smugkig på, hvad du kan vente dig - hvis du er en af dem, der allerede har billet til den udsolgte revy.